L'Eliana, seu de Ecozine per sisé any consecutiu
04 de abril de 2025

• Enguany han participat 350 estudiants de 1r d'ESO i 1r de Batxillerat de l'IES l'Eliana.

L'Eliana participa per sisé any consecutiu com a seu d’Ecozine Film Festival, certamen internacional de referència en temàtica mediambiental, que té la finalitat de divulgar, exhibir i premiar pel·lícules de ficció, animació i documentals enfocats en el medi ambient, a més de promoure activitats paral·leles relacionades amb aquesta temàtica.

Enguany, el lema d’Ecozine és ‘Mundo Secreto’, que fa referència a la grandesa de l'univers i a la diversitat de la vida que alberga, com es reflecteix en el cartell Geomix, que representa un collage de mons secrets que existeixen en la naturalesa i en el nostre món que cal defensar.

Com en anys anteriors l'Eliana participa en la Secció Joves en la qual han participat 350 alumnes de 1r de l'ESO i 1r de Batxiller de l'IES de l'Eliana.

Com cada any, aquesta iniciativa, organitzada per l'Ajuntament, Ecozine i la col·laboració de l'IES L'Eliana i de la seua AMPA, ha inclòs la projecció de huit curtmetratges que han sigut votats pels mateixos estudiants i el resultat dels quals, sumat a la votació de joves d'altres seus on se celebra el Festival, atorgaran un premi al millor curtmetratge.

A més, l’alumnat ha participat en els tallers sobre Ètica animal, que ha comptat amb la participació de l'Associació Feliana, col·lectiu que treballa per a dignificar la vida dels gats de carrer del municipi, que van donar a conéixer la seua important tasca en el municipi. Aquests tallers han permés als estudiants explorar temes clau sobre el benestar animal i la importància d'un tracte respectuós cap a totes les espècies, fomentant així l'anàlisi crítica i la reflexió sobre el tracte als animals i la protecció de l'entorn. Com a part de l'activitat, també es va dur a terme un taller d'elaboració de nius per a ocells i ratpenats.

Finalment, els estudiants de 1r de Batxillerat van gaudir en la ja habitual ‘Green Carpet’ del festival, del visionat de la pel·lícula El Canvi, la primera producció valenciana que aborda els efectes de la crisi climàtica. Es va comptar amb la presència del seu director i coguionista, Javier Horrillo; la directora de producció, Mirela Quel; i el seu coguionista, Nacho Ruiperez, amb qui l'alumnat i altres participants, van poder debatre sobre aquest important tema.

Per a la regidora de Medi Ambient, Cristina Díaz, “amb el Festival Ecozine, que combina educació, art i acció directa, es reforça el compromís de la comunitat educativa i de l'Ajuntament amb el foment de valors com l'empatia, la sostenibilitat i el respecte pel medi ambient”.